钦定古今图书集成/方舆汇编/职方典/第1427卷 > 平乐府猺獞峒蛮考
## 钦定古今图书集成/方舆汇编/职方典/第1427卷 > 平乐府猺獞峒蛮考

宋

仁宗皇祐四年秋九月，广源州蛮侬智高入昭州。

按《宋史仁宗本纪》：四年九月“庚申，广西兵马钤辖王正伦讨侬智高于昭州馆门驿，战没，智高入昭州。”

元

顺帝元统元年，命上将军章伯颜讨平乐贼按《通志》：“元统元年，猺贼起贺州，大掠冨州，又攻恭城、平乐，以章伯颜为镇国上将军讨平之，夺回边蓬巡检司印。”

明

太祖洪武二十一年，峒猺扰平乐府，令广西都指挥使相机收捕。

按《明外史土司传》：“平乐初为县。元大德中，改平乐府，明因之。洪武二十一年，广西都指挥使言：‘平乐府冨川县灵亭山、破纸山等峒猺二千馀人，占耕内地，啸聚劫夺，居民被扰，恭城、贺县及湖广道州、永明等县之民亦被其害。比调卫兵收捕，即逃匿岩谷，兵退复肆跳梁。臣等欲于秋成之时，统率所部，会永道诸军屯驻贼境，扼其要路，收其所种谷粟，彼势必穷，乘机擒戮，可绝后患’。” 从之。

二十二年，都指挥韩观平冨川贼，设冨川千户所。

按《明外史土司传》：“二十二年，富川县逃吏首赐纠贼盘大孝等作乱，杀知县徐元善等，往来劫掠。广西都指挥韩观遣千户廖春等讨之，擒杀大孝等二百馀人。观因言灵亭乡乃猺蛮出入之地，虽征剿有年，未尽殄灭，恐复有构乱者，宜以桂林等卫赢馀军士置千户所镇之。” 诏从其请。

二十九年，迁富川县于富川千户所。

按《明外史土司传》：“二十九年，时富川千户所新立于矮石城，典史某言，县治无城，恐蛮寇窃发，无以御之，宜迁于城内为便。从之。”

景帝景泰元年，征蛮将军田真讨猺贼，平之。按《通志》：景泰元年，猺贼盘姓子廖八子等叛，征蛮将军田真遣兵剿之。冨川知县羽云“招抚其馀党。” 今之三十六源曰猺者，输赋而不当差，即其后也。

宪宗成化元年，平乐诸猺应大藤峡作乱，都御史韩雍平之。

按《通志》：“成化元年，大藤峡酋侯大狗作乱。” 修仁

荔浦、平乐、立山诸猺应之。两广都御史韩雍以永顺、保靖及两江土兵一十六万，五路并进，先破修仁，追至立山，生擒一千二百馀人，斩首七千三百馀级，遂平峡。

孝宗弘治五年，都御史闵珪破永安贼。

按《通志》：“弘治五年，永安贼成万等合修荔猺，贼流劫府江，江道为阻。都御史闵珪与伏羌伯毛锐帅师讨之，破贼巢寨百八十所，斩首六千级，夺回被掳男妇四千四百有奇。捷闻，以珪为南京刑部尚书。八年，知府余玉请兵讨贼首周公有等。”

按《通志》：七年八月，贼周公有倡难乐山里葛家糯峒、石狗、九峒诸寇，剽掠乡村。明年冬，郡守余玉请兵讨平之。

九年，总督邓廷瓒请设土巡检于昭平堡。按《明外史土司传》：“弘治九年，总督邓廷瓒言，平乐府之昭平堡，界在梧州、平乐之间，猺獞率出为患。乞令上林县士官知县黄琼，归德土官知州黄通，各选子弟一人，领土兵各千人，驻札本堡，仍于本堡筑城，设长官司署领，拨平乐县仙回峒闲田与之耕种。其冠带千夫长” 龙彪，改授昭平巡检司土官巡检，造哨船三十只，使之往来府江巡哨流官停选。廷议以昭平堡系内地，若增设土官衙门，恐贻后患，况府江一带近已设按察司副使一员，整饬兵备。其土官黄琼等不必差遣，止令每岁各出土兵一千听调。诏从其议。十二年，分守道武靖剿桥料贼，寻抚之。按《通志》：十二年，桥料贼韦文海，杀委管恭城桂林推官。是年七月，分守道武靖扑剿桥料，斩首三十馀级，俘妇女二十口，馀招抚之。

十三年，獞贼覃福成等就抚。

按《通志》：“十三年，招抚獞贼覃福成等于花山。” 覃福成，恭城东寨人，结党为寇，行劫平乐、冨川二邑间，攻破花山等乡，分据之。今之平布大湾等一十五巢，皆其遗类，最为悍蠢。

武宗正德二年，都御史陈金督兵平府江猺按《通志》：“正德二年，府江两岸大小桐江、洛口、仙回、朦胧三峒等贼，连络结据诸猺，皆挟短刀长弩，出江劫船，杀人为患。都御史陈金会同武定侯郭勋，调两广土、汉官兵六万馀，分道并进，斩俘七千五百馀，其地悉平。”

十二年，首贼《全文清》伏诛。

按《通志》：“十二年，都御史陈金分兵擒贼首全文清，斩之，抚其馀党程运鉴等于擎田，梁彪等于罗溪，徐章等于罗臼，陈友文等于龟石。”

十三年城锺山镇

按《通志》：十三年十月，副使张公始城锺山镇。镇去富川县百里，猺獞偪其侧无捍蔽，寇常为患，民不堪命，故张公城之。

世宗嘉靖元年，冨川县诸生周真请兵破贼按《通志》：嘉靖元年，山贼冯道住据西乡，生员周真领兵击破走之。先是道住劫掠为生，党与滋蔓，遂据有冨川西乡，为虐炽甚。周真请诸当道，贾勇督战，斩获四十馀，贼因溃散，西乡之民，于是始复其田畴庐舍。七年，梧州贼翟贵进等就抚。

按《通志》：“七年，梧州流贼翟贵进行劫冨川所，百户张廉被虏，寻告招于奉溪源，听之。”

八年，都御史林富剿府江贼。

按《通志》：“八年，府江樊家屯贼相继起，势大猖獗。两广都府林富令副总兵李琮鹏剿，俘斩千馀级，地方就宁。”

十三年，流民陈有名等就抚。

按《通志》：“十三年，梧州流民陈有名等叛，乡官周岐山父子被虏。寻告招于大竹坪锺家洞、劳溪源，听之。”

十四年，猺贼邓李护就抚。

按《通志》：“十四年，猺贼邓李护梧州流民陈大祐，结党攻劫冨川所，千户黄铠被虏，寻告招于车角渔鳖溪山听之。”

十六年，梧州贼林天明就抚。

按《通志》：“十六年梧州贼林天明攻破江东村，寻招于长源冲。”

二十二年，剿叛贼嵇宗福。

按《通志》：二十年，抚贼嵇宗福叛，攻掠上九都诸村。至二十二年，督府发兵剿嵇宗福，抚其馀党。二十八年，北陀贼寇龙门驿，罗溪贼陷栗头砦。按《通志》：二十三年，马江里北陀峒贼黄公富，聚众抄掠，乡民猖獗数载。至二十六年十月，两广都府张岳调兵，委佥宪俞则全、都指挥张国威征之，贼知遁去，遂罢兵。至二十八年。复寇龙门。

驿，镇守千户黄寅死之。先是，公冨知兵，进逃入乐山里石田大山，及兵退，还归本峒，稔恶不悛。是岁复犯龙门，寅率兵士拒之，众寡不敌，遂遇害，军士死者四百馀人。后肆抄掠无宁日，因檄本县詹世龙招抚之。是年，罗溪叛贼攻陷栗头砦，杀死生员左文、左武，其族同日死者二百五十馀人。贼复退原巢，抚之。诸巢所谓《外八源抚贼》，以其在冨川之左右掖也。三十年，佥事茅坤剿府江贼，入其巢，

按《通志》：三十年，府江猺贼猖獗，号小明王。冲天将平恭、修、荔、永安，在在骚动。佥事茅坤署本道事，乃授计土族岑武、千户陈袭等，雕剿者百馀巢。后平府江，拔朦胧三峒，武之力为最。

三十六年，“猺贼” 邓文经等就抚。

按《通志》：“三十六年，招猺贼。邓文经抚于大浪水，莫狗里抚于巢确源，欧鸣喜抚于沙溪源，李明缘抚于大岷，栗友凤抚于小岷，欧鸣高抚于三假冲，谭明真抚于大庄，其党各以百计。” 此所谓内八源抚贼，盖深入穷谷而去冨川远也。三十八年，抚贼陈老三等复叛。

按《通志》：“三十八年，抚贼陈老三叛，攻破冨川桥头江冈寨，寻抚于劳溪源葫芦冲，莫尉帅抚于三假冲。”

穆宗隆庆六年，平府江猺，改设土官巡检司，世袭。

按《明外史土司传》：“府江有两岸三峒诸獞，皆属荔浦，延袤千馀里。中间巢峒盘络，为猺獞窟穴。江上诸贼倚为党援，日与府江酋长杨公满、雷公奉、黄公东等夺荔浦、平乐及峰门、南源，执永安知州杨惟，执杀指挥胡翰、千户周濂、土舍岑文及兵民无算。而迁江之北三，来宾之北五，皆在江獞，亦时时与东欧、西里及” 三都、五都诸贼相倚附。马多人劲，俗号为“划马贼。” 尝东掠三水、清远诸县，还入南宁、平南、武宣、来宾、藤、贵劫库。已而劫来宾所千户黄元举，杀土吏黄胜父子，又杀明经诸生王朝经、周松、李茂、姜集等。自是之后，劫杀不绝。隆庆六年，两江守巡道请于巡抚郭应聘、总督殷正茂奏讨之。遂以总兵官李锡为将，督官军进剿。并调东兰、龙英、泗城、南丹、归顺诸土兵，以土吏韦文明等统之。攻古田岩口、笋山、古造及两峰黄洞、古折、糯洞等寨，斩获贼渠杨钱甫、黄公护等。馀党窜入仙回、古带诸山，搜捕殆尽，乃移檄北三、北五，趣其归降。会峒老韦法真同原掳来宾迁江民蒙演、蒙葛眉诣军前乞降，许之，乃为定《善后六策》以闻。先是，荔浦之峰门、南源，修仁之丽壁，永安之古眉诸巡司为诸猺所夺。至是议改土巡检，推择有才武者给冠带管事，满三载称职，始世袭。

神宗万历三年，梧州贼翟廷凤等作乱。

三年，翟贵进残孽翟廷凤、廷赞复构党行劫冨川石牛岩、白砖洞、井头寨。事闻，后汪参将督兵剿杀，仍复招于奉溪源。

十年，抚猺廖福荣等请役于官。

按《通志》：“十年，抚猺廖福荣盘申保、沈福旺盘、廖富、李福成、廖卯、孙奉效孙等七户，自请人民当差。”

十二年，中峒把总齐凯叛，伏诛。

按《通志》：“十二年五月十七日，漏下二鼓，中峒叛把总齐凯阴嗾定昭营张凤等三百馀人鼓噪，伪立大总、千总头目，从东山寺而上，劫掠财帛，杀死城外居民男妇十三口，执致仕知州王佩瑶。事闻，兵巡、守备而下，各降谪有差，知府周祈被逮。” 先是，凯素忌土舍岑仁名出己右，而诸卒平日皆无赖，负债，初意止欲执仁，并以“诈叛。” 胁诸债至，不意吠声者众，血刃已真。凯招诸众入中峒，借口饷迟，欲不利于郡守。越数日，巡抚吴善促总兵呼良朋提兵压境，又调参将白玉帅永安兵由阳朔入。凯计窘甚，遂自杀，馀悉就戮。又明年，悍目韦庆仍踵故辙，复挟新兵思叛。知县黎来王廉得反状甚悉，先期擒械军门正法，而乱萌始息。

十三年，府江猺乱，总督吴文华督诸军讨平之。按《通志》：“府江西岸猺，贼首周惺纠众劫舟，百户刘卿遇害。抚按吴善、黄锺谋于督府吴文华调汉土官兵二万六千，以都督呼良朋统之，以参将叶朝阳监督。授计参将白玉，游击童元镇，都指挥孙世宝，守备陈邦佐四面夹击，破巢峒四十馀，斩首一千二百四十级，生擒贼首等一百八名，俘获贼党以千计，籍复田土以万计。” 明年乙酉，府江平，副使韩绍至，乃募商伐木芟，辟蓁莽，自南关渡江而西，经龙头矶至苍梧界三百

里，悉命千户刘栻等凿石除道，各冲会哨径路称是。内鼓罗、松林二夹犹称绝险，复授计栻等夷为康庄。自是亭馆与梁津渡往来者如织焉。今罗鼓石壁题曰：“两粤通衢” ，松林石壁题曰：“百蛮遵道。” 自蛇豕盘踞之薮，荡然成冠盖络绎之区矣。

二十六年，平乐府诸猺作乱，巡抚戴燿平之。按《通志》，二十五年间，相传有妖神广福王者，能降童，言人祸福，及地方兵革、农家丰歉等事，故村野愚民与猺獞思乱者，往往信之。时桂、平二郡乡落间，鸣金挝鼓，创庙祷祠者无虚日，而昭平为甚。次年正月，府江副使林廷陞出巡，适把总曾唯与北陀抚獞黄朝田有隙，中以蜚语，遂下朝田于狱。其部落数千人率中安、下宁诸贼鼓噪，攻围县城。越月而桐亮猺盘花婆乘机寇龙塘营，掳提调指挥朱元庆家属。又越月而横溪石狗等猺唐则婆寇平西、下陂，杀廪生莫汝贤等十馀人，掳掠人畜无算，指挥张懋功死之。亡何，荔浦獞韦扶仲复纠大小两江贼攻陷下峒土司城，平乐之岩头猺，恭城之站面猺，各乘衅倡乱，声言流劫郡邑，人心皇然。署印推官江中楠独拥孤城防御。七月，巡抚戴燿移镇平乐，调汉、土官兵六万人，以都督佥事童元镇为总统，副总兵孟宗文、侯国弼、李应阳，参将杨元，都司甘霖、游击郭酉科统兵六哨，分道并进。复檄参将陆长庚、参议朱东光监军督饷。首克北陀、九冲、府江一带，次及站面。初，岩头诸贼恃站面天险，尽据以抗我师。燿授计诸将，以所载火器攻之，一发，举无噍类。又乘胜进攻荔浦，贼韦扶仲就擒。是役也，斩首二千馀级，馀党悉降。乃议城北陀，设抚夷同知。又募东兵千馀，分戍本城，及田冲修荔要地。疏上，从之。燿晋右都御史，总督两广。馀各陞赉有差。

三十年，授猺生黄万贤衣巾。

按通志云云

三十六年，招猺童就学。

按《通志》：“三十六年，张文燿招猺童沈子怀，奉文学沈华伍出读书，衣以华衣，给以米粮纸笔。” 庄烈帝崇祯十五年，贼首石天与煽乱，诸猺寻伏诛。

按《通志》：十五年十二月，有永安州石天与假本道令牌，煽惑永平恭冨、贺修、荔昭、阳朔猺众，声言流寇大举犯顺承令纠众出府守城，意实乘机据土称王。通府百姓闻而大惊，倾城男女奔山逐水而逃。陈际泰先已察觉，上计于署道提学黄景明、署府事推官姚彬，以把总赵启文、县皂曹冲，密授方略，就于石贼初“八日誓师时，著令猺众及乡勇擒获。” 初九日解出，枭首示众及党与十数人，俱渐次捕获斩灭之。

十五年，南源贼首周扶稳作乱。

按《通志》：十五年，有南源贼首周扶稳，连结修仁、荔浦、永安诸猺，贼以万计，近城邑。锺行旦召募乡勇，以狼丁计。洪有勇略，授以机宜，且战且守，贼不敢犯，城赖以全。。